B. Bugár, podpredseda NR SR: (2005-11-08):
Otváram všeobecnú rozpravu k tomuto bodu programu. Konštatujem, že som dostal jedinú písomnú prihlášku, a to od pána poslanca Pavla Ruska. Pán poslanec, nech sa páči, udeľujem vám slovo. Až potom udelím možnosť sa prihlásiť ústne do rozpravy. Pán poslanec Rusko, jediný písomne prihlásený, má slovo. P. Rusko, poslanec: Ďakujem pekne za slovo, pán predsedajúci. Vážený pán predsedajúci, vážené kolegyne, vážení kolegovia, ospravedlňujem sa, že som nestihol prihlášku do diskusie k tomu zákonu, ktorý má väčšiu nádej na úspech, nejako som nezvládol dopravnú zápchu, ale som rád, že som stihol aj toto, pretože to považujem za veľmi vážne a dôležité. Nebudem dnes diskutovať dlho. Nebudem rozvíjať ani teórie o tom, či majú alebo nemajú tí alebo oní poslanci právo tu sedieť, asi by som nebol celkom objektívny. Som príliš subjektívne involvovaný v tomto procese. A možno by si niektorí mohli vysvetľovať moje slová osobne. Nechcem preto hovoriť svoje subjektívne pocity, obmedzím sa na fakty, o ktorých si myslím, že sú mimoriadne dôležité a závažné, a ktoré jednoznačne potvrdzujú, alebo odpovedajú na otázku, prečo majú byť predčasné voľby. Dostal som predvolanie z Prezídia Policajného zboru, Úradu boja proti korupcii, a to v súvislosti s trestným oznámením prijímania úplatku a inej nenáležitej výhody či trestným činom podplácania podľa § 161, v súvislosti s oznámením pánov Mečiara a Lintnera, trestným stíhaním, k udalosti septembrovej schôdze. Nie je ľahké sa rozhodnúť pre pravdu, zvlášť v období, keď máte vlastné skúsenosti s neustálou konfrontáciou a bojom. Aj napriek tomu som presvedčený, že ak naozaj chceme, aby náš parlament bol dôstojný 21. storočia, civilizovanej demokratickej krajiny, potom musíme zabudnúť na osobné nevýhody plynúce z možnej konfrontácie a musíme presadzovať pravdu. Chcem vám preto oznámiť, že v čo najkratšom čase pôjdem vypovedať ako svedok v skutočnostiach, ktoré potvrdzujú, že v súvislosti so septembrovou schôdzou išlo o korupciu minimálne jedného poslanca. Na vlastnú žiadosť bola so mnou na stretnutí pani poslankyňa Iveta Henzélyová. Potvrdila mi, že pred septembrovou schôdzou za ňou prišli od našich ľudia, ktorí jej ponúkali peniaze na rekonštrukciu domu. Potvrdila mi, že jej sľubovali hory-doly za to, že bude hlasovať inak, ako by hlasovala v prípade, že zostane v Aliancii nového občana. Zároveň mi potvrdila aj to, že dnes jej pomáhajú s nejakým projektom. Rozhodol som sa prostredníctvom vyšetrovateľov, médií i vás apelovať na pani poslankyňu Henzélyovú, aby povedala, kto a čo konkrétne jej ponúkal, aby vypovedala pravdu a aby pomohla očistiť slovenský parlament od hnoja, ktorý sa tu dostal za posledný polrok. A mám s tým osobné konkrétne skúsenosti. Som presvedčený o tom, že to nebude jednoduché pre nikoho. Ale ak si máme hovoriť pravdu, tak si ju hovorme. Dôkazy potvrdzujúce moje slová odovzdám orgánom činným v trestnom konaní. A na vás apelujem ako na svojich kolegov, aby ste sa aspoň namáhali hľadaním pravdy. Tvrdím, že existujú jednoznačné dôkazy, ktoré potvrdzujú, že minimálne jeden z poslancov bol korumpovaný. Ak sme ešte pred niekoľkými týždňami rozmýšľali o tom, či niekto ponúkal a či niekto zobral, dnes je istá jedna vec, že ponúkal. A či niekto zobral, to už ponechám na orgány činné v trestnom konaní, ale je jasné, že mnohí sa správali tak, ako keby zobrali. Chcem vás požiadať, aby ste venovali tejto problematike vážny priestor. Nechcem, aby to niekto vnímal tak, že to je opozícia proti koalícii. Som si vedomý, že aj v koaličných laviciach sú poslanci, ktorým záleží na tom, aby sme sa presviedčali inak než pomocou peňazí a rôznych služieb a službičiek. Ďakujem za pozornosť. (Potlesk.)